SIUDAD TI LAOAG – Mangipaay ti Turay ti Ilocos Norte iti premio kadagiti barangay a makapagtalinaed iti sero a kaso wenno makaikabassit iti bilang ti kaso ti coronavirus disease 2019 (COVID-19).
Iti maysa a pakaammo itay Domingo, Agosto 15, kinuna ni Gobernador Matthew Joseph Manotoc a panggep ti Barangay Incentivization Program (BIP) ti mangipaay iti cash nga insentibo kadagiti ‘kasiglatan’ a lokal a komunidad a makatengngel iti panagwaras ti bayrus kadagiti masakupanda.
Segun ken ni Manotoc, ipaayda ti gunggona kalpasan ti makabulan (manipud iti pannakaipakaammo ti nasao a premio).
Iti babaen daytoy a programa nga addaan iti uppat a level ti premio a cash a mapan a P30,000 agingga iti P120,000, ti barangay a makaipakita kadagiti kasayaatan a wagas iti panangikabassit kadagiti kaso ti COVID-19 maibasar iti color category ti lebel ti impeksion iti kada porsiento ti populasion nga addaan COVID-19, magunggonaan kalpasan ti makabulan wenno manipud Agosto 15 agingga iti Septiembre 15.
Ti color category ken deskripsionna: berde para iti low spread, amarilio para iti moderate spread, naranghado (orange) para iti high spread, ken nalabaga para iti very high spread.
Iti agdama, dua a siudad ken 21 nga ili iti Ilocos Norte malaksid iti Adams ken Carasi ti adda iti kaigetan a klase ti pannakakuarantina gapu iti agtultuloy a panagadu ti kaso ti COVID-19.
Iti pannakasursurat daytoy, addaan ti Ilocos Norte iti 4,261 nga aktibo a kaso, wenno paset ti dagup a kaso a 12,075 manipud nangrugi ti pandemia itay napan a tawen. Adda metten limmaing a 7,658 idinto a 156 ti natay.
(Damag manipud iti Philippine News Agency ken Manila Bulletin.)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn